Document ID: 32010R1062

REGOLAMENT DELEGAT TAL-KUMMISSJONI (UE) Nru 1062/2010
tat-28 ta’ Settembru 2010
li jissupplimenta d-Direttiva 2010/30/KE tal-Parlament Ewropew u tal-Kunsill fir-rigward tat-tikkettar enerġetiku għat-televixins
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2010/30/UE tal-Parlament Ewropew u tal-Kunsill tad-19 ta' Mejju 2010 dwar l-indikazzjoni permezz ta' ttikkettar u l-informazzjoni standard tal-prodott dwar il-konsum tal-enerġija u riżorsi oħra minn prodotti marbuta mal-enerġija (1), u b’mod partikolari, l-Artikolu 10 tiegħu,
Billi:
(1)
Id-Direttiva 2010/30/UE tirrikjedi li l-Kummissjoni tadotta atti delegati fir-rigward tat-tikkettar ta' prodotti marbuta mal-enerġija li jirrappreżentaw potenzjal sostanzjali għall-iffrankar fl-enerġija u li għandhom differenzi estensivi fil-livelli ta' prestazzjoni b’funzjonalià ekwivalenti.
(2)
L-elettriku użat mit-televixins jokkupa parti sinifikanti tal-elettriku totali mitlub mid-djar fl-Unjoni u t-televixins b’funzjonalità ekwivalenti għandhom differenzi estensivi f’termini ta' effiċjenza enerġetika. L-effiċjenza enerġetika tat-televixins tista’ titjieb b’mod sostanzjali. Għalhekk, it-televixins għandhom ikunu koperti bir-rekwiżiti dwar l-ittikkettar enerġetiku.
(3)
Dispożizzjonijiet armonizzati għall-indikazzjoni tal-effiċjenza u l-konsum tal-enerġija tat-televixins permezz tat-tikkettar u l-informazzjoni standard tal-prodott għandhom jiġu stabbiliti sabiex jipprovdu inċentivi lill-produtturi biex itejbu l-effiċjenza enerġetika tat-televixins, iħeġġu lill-utenti aħħara biex jixtru mudelli enerġetikament effiċjenti, jitnaqqas il-konsum tal-elettriku minn dawn il-prodotti, u jingħata kontribut favur il-funzjonament tas-suq intern.
(4)
L-effett kumplessiv tad-dispożizzjonijiet stipulati f’dan ir-Regolament u fir-Regolament tal-Kummissjoni (KE) Nru 642/2009/KE tat-22 ta' Lulju 2009 li jimplimenta d-Direttiva 2005/32/KE tal-Parlament Ewropew u tal-Kunsill fir-rigward tar-rekwiżiti tal-ekodiżinn għat-televixins (2) jista’ jwassal għal iffrankar tal-elettriku ta' 43 TWh fis-sena sal-2020, meta mqabbel mas-sitwazzjoni fejn ma tittieħdet ebda miżura.
(5)
L-informazzjoni li tingħata fuq it-tikketta għandha tinkiseb permezz ta' proċeduri ta' kejl affidabbli, preċiżi u riproduċibbli li jqisu metodi ta' kejl l-aktar reċenti u avvanzati rikonoxxibbli, inkluż fejn disponibbli, l-istandards armonizzati adottati mill-entitajiet Ewropej għal-istandardizzazzjoni, kif elenkati fl-Anness I għad-Direttiva 98/34/KE tal-Parlament Ewropew u tal-Kunsill tat-22 ta' Ġunju 1998 li tistabbilixxi proċedura għall-għoti ta' informazzjoni fil-qasam tal-istandards u tar-regolamenti tekniċi u tar-regoli dwar is-Servizzi tas-Soċjetà tal-Informazzjoni (3).
(6)
Dan ir-Regolament għandu jispeċifika disinn u kontenut uniformi għat-tikketta għat-televixins.
(7)
Barra minn hekk, dan ir-Regolament għandu jispeċifika r-rekwiżiti fir-rigward tad-dokumentazzjoni teknika u l-iskeda għat-televixins.
(8)
Barra minn hekk, dan ir-Regolament għandu jispeċifika r-rekwiżiti fir-rigward tal-informazzjoni li trid tiġi pprovduta għall-bejgħ mill-bogħod, ir-reklami u l-materjal promozzjonali tekniku għat-televixins.
(9)
Sabiex tiġi mħeġġa l-produzzjoni tat-televixins li huma effiċjenti fl-enerġija, il-fornituri li jixtiequ jqiegħdu fis-suq televixins li jistgħu jissodisfaw ir-rekwiżiti għal klassijiet ogħla ta' effiċjenza enerġetika għandhom jitħallaw jipprovdu tikketti li juru l-klassijiet qabel id-data għall-wiri mandatorju ta' dawn il-klassijiet.
(10)
Għandha ssir proviżjoni għal reviżjoni ta' dan ir-Regolament billi jitqies il-progress teknoloġiku,
ADOTTAT DAN IR-REGOLAMENT:
Artikolu 1
Is-suġġett
Dan ir-Regolament jistabbilixxi r-rekwiżiti għat-tikkettar tat-televixins u l-forniment ta' informazzjoni supplimentari dwar il-prodott għat-televixins.
Artikolu 2
Definizzjonijiet
Minbarra d-definizzjonijiet stabbiliti fl-Artikolu 2 tad-Direttiva 2010/30/UE, għandhom japplikaw ukoll id-definizzjonijiet li ġejjin:
(1)
“televixin” tfisser sett tat-televixin jew moniter tat-televixin;
(2)
“sett tat-televixin” tfisser prodott primarjament iddisinnjat għall-wiri u l-qbid ta' sinjali awdjoviżivi li jitqiegħed fis-suq taħt tismija waħda ta' mudell jew sistema, u li jikkonsisti minn:
(a)
unità tal-wiri;
(b)
tjuner/riċevitur wieħed jew aktar u funzjonijiet fakultattivi addizzjonali għall-ħżin tad-dejta u/jew il-wiri bħal diska diġitali versatili (DVD), id-diska riġida (HDD) jew reġistratur tal-vidjokażetts (VCR), jew f’unità waħdanija flimkien mal-unità tal-wiri, jew f’unità għaliha waħda jew aktar.
(3)
“moniter tat-televixin” tfisser prodott iddisinnjat biex juri fuq skrin integrat sinjal vidjo minn għadd ta' sorsi, inkluż sinjali tax-xandir televiżiv, li fakultattivament jikkontrolla u jirriproduċi sinjali awdjo minn apparat sors estern, li jkun imqabbad bis-saħħa ta' mogħdijiet standardizzati għas-sinjali vidjo inkluż konnetturi cinch (komponenti, kompożitu), SCART, HDMI, u standards bla fili tal-ġejjieni (iżda bl-esklużjoni ta' mogħdijiet mhux standardizzati tas-sinjal vidjo bħal DVI u SDI), imma li ma jistax jirċievi u jipproċessa sinjali tax-xandir;
(4)
“modalità Mixgħul” tfisser il-kundizzjoni meta t-televixin ikun imqabbad mal-mejn tad-dawl u jipproduċi ħoss u stampa;
(5)
“modalità Dar” tfisser il-konfigurazzjoni tat-televixin li tkun irrakkomandata mill-manifattur għal użu normali domestiku;
(6)
“modalità/ajiet Stennija” tfisser kundizzjoni li fih l-apparat ikun imqabbad mal-mejn tad-dawl, jiddependi fuq enerġija li ġejja mis-sors tal-elettriku tal-mejn biex jaħdem kif suppost, u joffri l-funzjonijiet li ġejjin biss, li jistgħu jippersistu għal żmien indefinit:
(a)
funzjoni ta' riattivazzjoni, inkella funzjoni ta' riattivazzjoni u sempliċement indikazzjoni li din il-funzjoni ġiet attivata, u/jew
(b)
skrin ta' informazzjoni jew status;
(7)
“modalità Mitfi” tfisser kundizzjoni meta t-tagħmir ikun imqabbad mad-dawl tal-mejn u ma jkun qed jipprovdi l-ebda funzjoni; dawn il-kundizzjonijiet li ġejjin huma wkoll meqjusa bħala modalità Mitfi:
(a)
kundizzjonijiet li jipprovdu biss indikazzjoni ta' modalità Mitfi;
(b)
kundizzjonijiet li jipprovdu biss funzjonalitajiet maħsuba biex jiżguraw kompatibbiltà elettromanjetika skont id-Direttiva 2004/108/KE tal-Parlament Ewropew u tal-Kunsill (4).
(8)
“funzjoni ta' riattivazzjoni” tfisser funzjoni li tippermetti l-attivazzjoni ta' modalitajiet oħra, fosthom il-modalità Mixgħul, permezz ta' swiċċ imbiegħed li jinkludi l-apparat tal-kontroll mill-bogħod, sonda interna, arloġġ għal kundizzjoni li tipprovdi funzjonijiet addizzjonali, fosthom il-modalità Mixgħul;
(9)
“displej ta' informazzjoni jew status” tfisser funzjoni kontinwa li tipprovdi informazzjoni jew inkella li tindika l-istatus tat-tagħmir fuq displej, inklużi arloġġi;
(10)
“menu obbligatorju” tfisser sett ta' konfigurazzjonijiet tat-televixin definit minn qabel mill-manifattur, li l-utent tat-televixin jrid jagħżel minnhom konfigurazzjoni partikolari malli jinxtegħel għall-ewwel darba t-televixin;
(11)
“il-proporzjon tal-luminanza massima” tfisser il-proporzjon tal-luminanza massima tal-kundizzjoni tal-modalità Dar jew tal-kundizzjoni tal-modalità Mixgħul tat-televixin kif konfigurata mill-fornitur, kif applikabbli u l-luminanza massima tal-kundizzjoni tal-ogħla luminoniżità;
(12)
“punt tal-bejgħ” tfisser post fejn it-televixins jintwerew jew jiġu offruti għall-bejgħ, kiri, jew xiri bin-nifs;
(13)
“utent aħħari” tfisser konsumatur li jixtri jew ikun mistenni jixtri televixin.
Artikolu 3
Responsabbiltajiet tal-fornituri
1. Il-fornituri għandhom jiżġuraw li:
(a)
Kull televixin ikun fornut b’tikketta stampata skont it-taqsim u bl-informazzjoni stipulati fl-Anness V;
(b)
għandha tkun disponibbli skeda tal-prodott kif stipulat fl-Anness III;
(c)
id-dokumentazzjoni teknika, kif stipulata fl-Anness IV, tkun disponibbli fuq talba tal-awtoritajiet tal-Istati Membri u l-Kummissjoni;
(d)
kull reklam għal mudell speċifiku tat-televixin għandu jinkudi l-klassi tal-effiċjenza enerġetika, f’każ li r-reklam jipprovdi informazzjoni marbuta mal-enerġija jew il-prezz;
(e)
kull materjal tekniku promozzjonali li jikkonċerna mudell speċifiku ta' televixin, li jiddeskrivi l-parametri speċifiċi tiegħu, li jinkludi l-klassi ta' effiċjenza enerġetika ta' dak il-mudell.
2. Il-klassijiet tal-effiċjenza fl-użu tal-enerġija għandhom ikunu msejsa fuq l-Indiċi tal-Effiċjenza Enerġetika li jiġi kkalkulat skont l-Anness II.
3. It-taqsim tat-tikketta stipulata fl-Anness V se japplika skont l-iskeda li ġejja:
(a)
għat-televixins li tqiegħdu fis-suq mill-[id-data tiżdied aktar tard: 12-il xahar wara l-publikazzjoni ta' dan ir-Regolament f’Il-Ġurnal Uffiċjali tal-Unjoni Ewropea] tikketta bil-klassijiet ta' effiċjenza enerġetika:
(i)
A, B, C, D, E, F u G għandhom ikunu skont il-punt 1 tal-Anness V jew, fejn il-fornituri jaraw li hu xieraq, skont il-punt 2 ta' dak l-Anness;
(ii)
A+ għandha tkun skont il-punt 2 tal-Anness V;
(iii)
A++ għandha tkun skont il-punt 3 tal-Anness V;
(iv)
A+++ għandha tkun skont il-punt 4 tal-Anness V.
(b)
Għat-televixins imqiegħda fis-suq mill-1 ta' Jannar 2014 bil-klassijiet tal-effiċjenza enerġetika A+, A, B, C, D, E, F, it-tikketti għandhom ikunu skont il-punt 2 tal-Anness V jew, fejn il-fornituri jaraw li hu xieraq, skont il-punt 3 ta' dak l-Anness.
(c)
Għat-televixins imqiegħda fis-suq mill-1 ta' Jannar 2017 bil-klassijiet tal-effiċjenza enerġetika A++, A+, A, B, C, D, E, it-tikketti għandhom ikunu skont il-punt 3 tal-Anness V jew, fejn il-fornituri jaraw li hu xieraq, skont il-punt 4 ta' dak l-Anness.
(d)
Għat-televixins imqiegħda fis-suq mill-1 ta' Jannar 2020 bil-klassijiet tal-effiċjenza enerġetika A+++, A++, A+, A, B, C, D, it-tikketti għandhom ikunu skont il-punt 4 tal-Anness V.
Artikolu 4
Responsabbiltajiet tan-negozjanti
In-negozjanti għandhom jiżguraw li:
(a)
kull televixin, fil-punt tal-bejgħ, għandu juri t-tikketta pprovduta mill-fornituri skont l-Artikolu 3(1) fuq quddiem tat-televixin, b’mod li tkun tidher ċara;
(b)
it-televixins offruti għall-bejgħ, kiri jew biex jinxtraw bin-nifs, fejn l-utent aħħari ma jistax ikun mistenni li jara t-televixin muri, għandhom ikunu kkummerċjalizzati bl-informazzjoni li għandha tiġi pprovduta skont l-Anness VI;
(c)
kull reklam għal mudell speċifiku tat-televixin għandu jinkudi l-klassi tal-effiċjenza enerġetika, f’każ li r-reklam jipprovdi informazzjoni marbuta mal-enerġija jew il-prezz;
(d)
kull materjal tekniku promozzjonali li jikkonċerna mudell speċifiku ta' televixin, li jiddeskrivi l-parametri speċifiċi tiegħu, li jinkludi l-klassi ta' effiċjenza enerġetika ta' dak il-mudell.
Artikolu 5
Metodi tal-kejl
L-informazzjoni li trid tiġi pprovduta skont l-Artikoli 3 u 4 għandha tinkiseb bis-saħħa ta' proċeduri ta' kejl affidabbli, preċiżi u riproduċibbli, li jqisu l-metodi ta' kejl l-aktar avanzati u riċenti rikonoxxuti, kif stipulat fl-Anness VII.
Artikolu 6
Proċedura ta' verifika għall-finijiet ta' sorveljanza tas-suq
L-Istati Membri għandhom japplikaw il-proċedura stipulata fl-Anness VIII meta jivvalutaw il-konformità tal-klassi tal-effiċjenza enerġetika ddikjarata.
Artikolu 7
Reviżjoni
Il-Kummissjoni għandha tirrevedi dan ir-Regolament fid-dawk tal-progress teknoloġiku mhux aktar tard minn ħames snin mid-dħul fis-seħħ tiegħu.
Artikolu 8
Dispożizzjonijiet tranżizzjonali
L-Artikoli 3(1)(d) u (e) u l-Artikolu 4(b), (c) u (d) mhux se japplikaw għar-reklamar stampat u għall-materjal tekniku promozzjonali stampat qabel it-30 ta' Marzu 2012.
Artikolu 9
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Għandu japplika minn [id-data tiżdied aktar tard: 12-il xahar wara l-pubblikazzjoni f’Il-Ġurnal Uffiċjali tal-Unjoni Ewropea dan ir-Regolament]. Madankollu, l-Artikolu 3(1) (d) u (e) u l-Artikolu 4(b), (c) u (d) se japplikaw mit-30 ta' Marzu 2012.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-28 ta’ Settembru 2010.

Labels: 12
7
3
14